Informácia o bilaterálnej pomoci 
poskytnutej Slovenskej republike členskými štátmi Európskej únie v roku 2005

Zahraničná pomoc, ktorú Slovenská republika prijímala pred svojím vstup do Európskej únie bola významným nástrojom v procese transformácie nášho hospodárstva a spoločnosti. Bola zameraná hlavne na finančnú podporu vstupu Slovenskej republiky do Európskej únie a na prijatie acquis communautaire a harmonizáciu slovenskej legislatívy s legislatívou Európskej únie. 

Zahraničná pomoc Slovenskej republike prichádzajúca z členských krajín EÚ po vstupe Slovenskej republiky do EÚ sa podstatne zmenila a v roku 2005 boli aktuálne len projekty predložené v rámci programov holandskej vlády. Niektoré členské krajiny EÚ po skončení predvstupovej pomoci hľadali novú formu pomoci a iniciovali pokračovanie vzájomnej bilaterálnej spolupráce so Slovenskou republikou. Po vzájomných konzultáciách boli pripravené nové programy spolupráce, ktoré kladú dôraz na vzájomnú spoluprácu dvoch členských štátov EÚ, na prípravu spoločných projektov uchádzajúcich sa o financovanie z fondov EÚ alebo prípravu projektov novej generácie – win- win projekty, ktoré nie sú zamerané len na jednostranný transfer know-how, ale z ktorých majú osoh obidve participujúce krajiny. Medzi tieto krajiny patrí Flámske spoločenstvo Belgického kráľovstva, Talianska republika, Francúzska republika a Francúzske spoločenstvo Belgicka a Walónsky región. Ostatné donorské krajiny využívajú priame väzby na rezorty a svoje zastupiteľské úrady v Slovenskej republike alebo sú ich aktivity minimálne a postupne klesajúce.

Vláda Flámskeho spoločenstva Belgického kráľovstva sa rozhodla v rámci novej stratégie spolupráce s novými členskými krajinami EÚ prispieť k úspechu reštrukturalizácie v krajinách strednej a východnej Európy a posilniť bilaterálnu spoluprácu s cieľom podpory stability a bezpečnosti v stredoeurópskom regióne a tak prispieť k pokroku pri vyrovnávaní sociálnych a hospodárskych rozdielov medzi regiónmi Európskej únie. Z toho dôvodu Ministerstvo pre flámske záležitosti Belgického kráľovstva v roku 2005 predstavilo Program spolupráce Flámska s krajinami strednej a východnej Európy na roky 2005 - 2006. Nová politika spolupráce je založená na troch pilieroch a I. Pilier predstavuje program, ktorý je zameraný na spoluprácu s ôsmymi novými členskými krajinami EÚ, medzi ktoré patrí aj Slovenská republika. Krajiny z I. piliera boli rozdelené do dvoch skupín a v roku 2005 bola podporená  skupina, do ktorej boli zaradené nasledujúce krajiny: Estónsko, Poľsko, Maďarsko a Slovinsko. Slovenská republika sa o flámske prostriedky môže uchádzať na základe flámskych princípov v roku 2006. 

V roku 2005 boli hlavnými nástrojmi bilaterálnej spolupráce s Holandským kráľovstvom programy PPA Short, Matra-flex a vzdelávanie, ktoré bolo uskutočňované v rámci programu MTEC (Matra Training for European Co-operation). Cieľom týchto programov je posilnenie vzťahov medzi vládnymi inštitúciami Holandska a novými členskými štátmi. Dôraz sa kladie na implementáciu a posilňovanie acquis communautaire a harmonizáciu národnej a európskej legislatívy. 

Na vzdelávacích tréningoch „MTEC“ v Holandsku sa v roku 2005 zúčastnilo 21 pracovníkov štátnej a verejnej správy zo Slovenskej republiky podľa nižšie uvedenej tabuľky. Celkové náklady na vzdelávací pobyt jedného účastníka sú cca 5 500 EUR, t. j. celkom 115 500 EUR, čo činí cca 4 620 000 SKK. Implementáciu programu zabezpečovala holandská agentúra „EVD/CROSS“ v spolupráci s Veľvyslanectvom Holandského kráľovstva v Bratislave a Úradom vlády Slovenskej republiky.

Prehľad podporených projektov programu

Názov tréningu 	Počet účastníkov zo SR	
Štrukturálne fondy	4	
Ako pracuje „Brusel“ 	8	
Komunikácia s verejnosťou 	3	
ISPA životné prostredie/ Kohézny fond	3	
Potravinová bezpečnosť	3	
Spolu	21	

Za rok 2005 boli v rámci programu PPA short a Matra-flex holandskou vládou schválené na implementáciu tieto projekty: 

Názov projektu	Prijímateľ pomoci	Suma v €	
Implementácia európskej legislatívy o integrovanom manažmente krajiny a vôd vo vidieckych oblastiach SR	Hydromeliorácie, š.p.
Bratislava	90 000	

Vymedzenie inundačného územia	Slovenský vodohospodársky podnik  Banská Štiavnica	
55 000	
GIS mapy na zisťovanie  tlaku a analýza dopadu	Slovenský vodohospodársky podnik  Banská Štiavnica	
40 000	
Ďalšie smerovanie malých a stredných podnikov v SR	Národná agenúra pre rozvoj malého a stredného podnikania	
40 000	
Budovanie kapacít Štátnej ochrany prírody v SR	Štátna ochrana prírody	34 000	
Posilňovanie vedomostí a budovanie Centra na prevenciu veľkých priemyselných havárií“	
Slovenská agentúra životného prostredia	
44 991	
Letecký úrad SR – Inštitucionálne posilnenie 	Letecký úrad SR	nevyčíslené	
Spolu	 303 991	

Cieľovou skupinou na schválenie finančnej podpory v rámci bilaterálnej spolupráce sú štátne inštitúcie podľa zásady „government to government“. Analýzu projektov a odporúčanie ministerstvám na schválenie zabezpečuje holandská vládna agentúra EVD. Relevantné ministerstvá v Holandsku sú Ministerstvo hospodárskych záležitostí Holandského kráľovstva a Ministerstvo výstavby, územného plánovania a životného prostredia Holandského kráľovstva a Ministerstvo zahraničných vecí Holandského kráľovstva.

Celková bilaterálna pomoc plynúca na Slovensko z Holandského kráľovstva dosiahla v roku 2005 hodnotu 419 491 €.